[Foto’s] Transitoroof: Reusesoektog begin na verdagtesFoto: Verskaf. Die polisie in Limpopo het ŉ reusesoektog na ŉ groep van nagenoeg tien verdagtes van stapel gestuur ná vanoggend se transitorooftog. Lt.kol. Moatshe Ngoepe, woordvoerder van die polisie, het gesê die transitovoertuig was tussen 06:00 en 07:00 op die R71 tussen Tzaneen en Phalaborwa onderweg toe drie motors die voertuig voorgekeer het. “Die verdagtes het plofstof gebruik om die voertuig oop te blaas voor hulle met ŉ onbekende hoeveelheid kontant gevlug het.” Die motors wat in die aanval gebruik is, is ŉ swart BMW-sedan, ŉ Mercedes Benz C200 en ŉ wit Mercedes Benz ML. Die nommerplate is onbekend. Sake van gewapende roof en poging tot moord word ondersoek. Die polisie kon nie onmiddellik bevestiging gee oor moontlike beserings nie, maar het wel gesê niemand is dood tydens die voorval nie. Die polisie het enige iemand met inligting oor die voorval gevra om brig. James Espach by 082 5760743 te kontak.